Kinnitatud MTÜ Rakvere Eragümnaasiumi Hariduskogu

koosoleku protokoll 18.09.2017 nr. 2-2/1

On eelnevalt antud arvamuse andmiseks

Kooli nõukogu protokoll 18.09.2017 nr. 2-2/1.2017

Õpilasesinduse protokoll 12.09.2017 nr. 10-1/17/9

Õppenõukogu protokoll 15.09.2017 nr. 3-1/1

Täiendatud ja parandatud MTÜ Rakvere Eragümnaasiumi Hariduskogu

koosoleku protokoll 12.09.2019 nr. 2-2/1

On eelnevalt antud arvamuse andmiseks

Kooli nõukogu protokoll 30.08.2019 nr. 2-2/1.

Õpilasesinduse protokoll 10.09.2019 nr. 10-1/19/3

Õppenõukogu protokoll 09.09.2019 nr. 3-1/1

**RAKVERE ERAGÜMNAASIUMI ARENGUKAVA 2017 - 2022**

**1. Üldsätted**

Rakvere Eragümnaasiumi arengukava on dokument, mis on koostatud lähtudes erakooliseaduse § 7 lõikest 1, millest tulenevalt määratakse arengukavas erakooli põhitegevuse ja –idee iseloomustus (arengupritsiibid ja –suunad, pakutava kooliteenuse iseloomustus, kasutatava tööjõu kirjeldus, kaasnevad riskid ja nende vältimise võimalused) ning andmed finantsressursside olemasolu kohta.

Arenguprintsiipide ja – suundade määratlemisel on lähtutud sisehindamise tulemustest, erinevates õigusaktides ja raamdokumentides üldhariduskoolile seatud sihiseadest.

Arengukava on koostatud nii, et see seaks kooli tegevusele põhisuunad, mis tagaksid jätkusuutliku tasakaalustatud arengu, aitaksid tulla toime kooli ees seisvate väljakutsete ja muutustega ning tagaksid kooli toimimise ja kvaliteedi õppe- ja kasvatustegevuses, mida koolilt eeldatakse.

Arengukava on aluseks üldtööplaani koostamiseks, milles esitatakse arengukavas olevate arengusuundade realiseerimine läbi konkreetsete tegevuste ja nende tegevuste rakendamise.

Arengukava elluviimine tugineb kooli liikmeskonna initsiatiivil, saavutustahtel ning muutustega kohanemisvõimel. Arengukava tuleb vaadelda muutuva õigusruumi kontekstis ja arvestades, et tulevikus toimuvad muudatused majanduskeskkonnas ja õiguslikus regulatsioonis võivad mõjutada ja muuta kooli prioriteete arengusuundade osas.

Arengukava loob visiooni sellest, kuhu kooliorganisatsiooni liikmed tahavad oma arengus pürgida. Arengukava väljendab seda, milliseid eesmärke kooliorganisatsiooni liikmed soovivad saavutada selleks, et tagada toimiv õppe- ja kasvatusprotsess.

Arengukava on koostatud põhimõttel, et arengut kavandatakse endale.

Arengukavas esitatud eesmärkide saavutamise kohustus on ainult kooli töötajatel ning eesmärkide saavutamist toetab kooli nõukogu ja pidaja.

**2. Kooli põhitegevuse ja -idee iseloomustus**

**2.1.** **Kooli visioon, missioon, väärtused**

Kooli **põhieesmärk on vaba, tervikliku, isikupärase ja vastutusvõimelise isiksuse kujunemine.** Selle protsessi viljaks on vabast tahtest tegutsev inimene, kes leiab oma ainulaadsed seosed maailmaga, oma tegevuse sihid ja kellel on inimlik vastutustunne maailma ja kaasinimeste suhtes.

Kool aitab põhikooli õpilasel jõuda selgusele oma huvides, kalduvustes ja võimetes ning tagab **valmisoleku õpingute jätkamiseks järgneval haridustasemel ja elukestvaks õppeks**. Põhikooli lõpetanud noorukil on arusaam oma tulevastest rollidest perekonnas, tööelus, ühiskonnas ja riigis.

Kooli moto on **TUNNE, MÕTE, TAHE.**

Kooli kui  **kasvu- ja õpikeskkonna eesmärk** on õppija individuaalse arengu toetamine, õpilase ja õpetaja loovuse, koostöösuutlikkuse ning enesearengu toetamine ja stimuleerimine.

Kooli missioon on olla **HOOLIV KOOL**.

Kooli põhiväärtused on järgmised:

* + turvaline ja lapsesõbralik koolikeskkond;
  + lapse ealisi iseärasusi arvestav õppekava;
  + lapse individuaalsetest võimetest lähtuv õppe-kasvatustöö;
  + põhiainete ja kunstilis-praktiliste ainete tasakaal õppetegevus;
  + õppeainete omavaheline integratsioon;
  + õpetajatevaheline koostöö;
  + hea koostöö lapsevanematega.

**2.2. Arenguprintsiibid ja –suunad**

Kooli arenguprintsiibid on:

1. usaldusväärsuse säilimine ja senisest suurem konkurentsivõime;
2. igapäevategevus ja otsuste vastuvõtmine lähtub kehtivast õigusest;
3. paranenud tegevusnäitajad;
4. olemasolevate ressursside optimaalsem kasutamine;
5. töötajate suurem vastutusvõime;
6. optimeeritud, mõjusad ja tõhusad protsessid;
7. jätkusuutlik areng;
8. huvigruppide lojaalsus ja ühtse koolipere tunne;
9. õpimotivatsiooniga õpilaskond;
10. õpilaskonna paranenud õppeedukus;
11. õpinguid jätkavate põhikooli õpilaste ja gümnaasiumi lõpetajate suurem osakaal ning väike koolist väljalangevus;

Arengu põhisuunad on:

1. Koolis on rakendatud õpikäsitus, mis tagab õppijate õppimotivatsiooni. Taotluseks on saavutada koolis õpikäsituse muutus, mis on suunatud sellele, et tagada kõigi õppijate õpitahe sõltumata nende võimekusest, ealistest iseärasustest, kodustest tingimustest, füsioloogilistest eeldustest ja tervislikust seisundist.
2. Koolis töötavad uuendusmeelsed ja pädevad õpetajad, kellele on suurepärased digioskused. Taotluseks on tagada koolis õpikeskkond, kus igapäevaselt kasutatakse tõhusalt innovaatilisi õppemeetodeid, sh info- ja kommunikatsioonitehnoloogia potentsiaali ning avatud õpikeskkondi.
3. Kool on avatud kogukonnale, mis põhineb ühistele väärtustele ja üksteist toetavale koostööle. Taotluseks on tagada selline koolikultuur, mis tagab kõigi osapoolte rahulolu ja kõigi osapoolte kaasatuse.

**2.3. Pakutava koolitusteenuse iseloomustus**

Koolis on võimalik omandada haridus põhihariduse ja üldkeskhariduse tasemel.

Kool on erakooliseaduse tähenduses põhikool ja gümnaasium, mis tegutsevad ühe asutusena.

Koolis toimub õpe statsionaarse ja mittestatsionaarse õppetöö vormis.

Koolis on võimalik omandada valikainetena neljanda kvalifikatsioonitaseme kutseõppe aineid ja gümnaasiumi lõpetanul on võimalik edasi õppida kutseõppe jätkuõppes.

**2.4. Kasutatava tööjõu kirjeldus**

Põhikoolis ja gümnaasiumis töötavad õpetajad, kelle kvalifikatsioon ja keelepädevus on vastav õigusaktides ning kutsestandardis sätestatud nõuetele. Õpetajaskond on moodustatud avaliku konkursiga.

Koolis töötavad täis- ja osalise tööajaga õpetajad.

**2.5. Kaasnevad riskid ja nende vältimise võimalused**

**2.5.1 Finantsmajanduslik tegevus**

Kooli pidaja eesmärgiks on finantsmajandusliku tegevuse korraldamine viisil, et tagatud oleks kooli jätkusuutlikkus õppe tagamisel nominaalsele õppeajale vastavaks perioodiks.

Finantsid on kooli pidaja igapäevase kontrolli all.

Poliitilised otsused võivad mõjutada erakooli rahastamist.

Piirkonna elanike arvu vähenemine mõjutab õpilaste arvu koolis.

**2.5.2. Õpilaste arvu muutumine õppeaasta sees**

Õppeaasta sees õpilaste arvu muutumisest tulenevalt on õppetegevus korraldatud viisil, et see oleks individuaalne ja paindlik, õppija huve arvestav ning samas oleks tagatud õppekava õpitulemuste saavutatus kooli lõpetamisel.

**3. Andmed finantsressursside olemasolu ja nende saamise allika kohta vähemalt õppekavaga kehtestatud nominaalsele õppeajale vastavaks perioodiks.**

Kool on kasumit mittetaotlev ettevõte, kus kogu vaba rahavoog suunatakse kooli arengusse.

Põhiliseks tuluallikaks on toetused riigi ja kohalike omavalitsuste eelarvest, laekumised sihtfondidest, annetused ning tulu kooli pidaja tegevusest, mis ei ole seotud kooli tegevusega.

Peamiseks kukuartikliks on õpetajate ja muu personali palgafond, halduskulud. Arenduskulud ning õppevahendite ja õpikute soetamise kulud.

**4. Kooli eesmärgid tegevusvaldkondade kaupa**

**4.1. Juhtimine ja personalitöö**

1. Sisekoolituste tulemusena on tõusnud a) kõigi õpetajate teadlikkus waldorfpedagoogika põhimõtetest ja Rooma kooli printsiipidest b) valmisolek probleemide lahendamiseks meeskonnatöö vormis.
2. Regulaarsed tagasiside- ja rahuloluküsitlused võimaldavad kiiret reageerimist tekkinud probleemidele ja probleemide ennetamist.
3. Hoida toimivana kooli põhiprotsess – õppe- ja kasvatusprotsess ning arendada seda, kasutades tõhusalt ja säästlikult eelarvelisi ressursse ja leides parendamiseks lisaressursse.
4. Tugisüsteemide edasiarendamine tagab kaasava hariduse rakendamisel edu.
5. Õpetajad osalevad mitmesugustes töögruppides nii kooli, linna/maakonna kui vabariiklikul tasemel, mis on tunnustus nende kvalifikatsioonile.

**4.2. Õppe- ja kasvatustöö**

**4.2.1. Õppetöö**

1. Õppekavatöö aitab kaasa

* kooli arengu põhieesmärkide elluviimise saavutamisele;
* waldorfpedagoogika põhimõtete elluviimisele;
* kasutatavate õpimeetodite mitmekesistamisele;
* õpilaste üldpädevuste, sh õpipädevuse tõstmisele.

1. Leida ja kavandada abinõud õppetöö tulemuste parandamiseks kooliastmete lõpus.
2. Kujundada õpilastes oskusi ühiskonna ümberkujundamiseks ja tuleviku loomiseks muutlikus, ebakindlas, keerukas ja ebamäärases maailmas: tegutsemisvõimet, koostöövõimet uute väärtuste loomiseks, valmisolekut võtta vastutust, tahet ja suutlikkust lahendada konflikte, pingeid ja dilemmasid; vastutust pidada otsuste tegemisel silmas nii üksikisikute, kogukondade ja kogu planeedi heaolu.

**4.2.2. Tugisüsteemid**

1. Tugisüsteemide töö on planeeritud igast õpilasest lähtuvalt.
2. Kõik õpilased, kes vajavad, saavad eripedagoogilist ja logopeedilist abi, neid toetavad sotsiaalpedagoog ja psühholoog.
3. Koolist ei lahku ükski õpilane põhjusel, et teda pole piisavalt toetatud.
4. Ainealast ja vajadusel psüholoogilist tuge saavad ka aines tugevamad õpilased, millest tulenevalt kasvab kooli õpilaste osavõtt ainealastest võistlustest.

**4.2.3. Huvitegevus**

1. Koolis on huvitav, mitmekesine ja korraldatud koolielu.
2. Kooli traditsiooniliste ürituste korraldamine ja huviringide töö aitavad kaasa õpilaste üldpädevuste kujunemisele.

**4.3. Õppe- ja töökeskkond**

1. Toimub pidev õpikeskkonna ajakohastamine.
2. Käsitöö ja kunstide maja kasutuselevõtt aitab kaasa kunsti ja tehnoloogia valdkonna eesmärkide saavutamisele ning õpilaste valdkonnapädevuste suurenemisele.
3. IT vahendite paigutamine kõikidesse klassiruumidesse aitab mitmekesistada õppemeetodeid.
4. Kasutatakse kõiki e-kooli võimalusi õppetöö analüüsimiseks, õppematerjalide jagamiseks ja informatsiooni vahetamiseks.

**4. 4. Koostöö huvigruppidega**

1. Koostöö huvigruppidega aitab kaasa kooli igakülgsele arengule ja tegevustele.

**5. Kooli arengu eesmärgid ja põhisuunad tervisealastes küsimustes**

Tervishoiutöötaja terviseinfo analüüsi põhjal on olulised järgmised tegevused:

1. Pöörata tähelepanu silmade väsimuse vähendamisele eelkõige arvutiga töötades.
2. Silmade väsimuse vähendamiseks nõuetekohase valgustuse tagamine.
3. Õpetamise metoodikate läbimõtlemise kaudu saavutada õpilaste koolikottide raskuse vähendamine.
4. Koolis, sh kehalise kasvatuse tunnis tekkivate traumade ärahoidmine
5. Õpilaste tervisekäitumise muutmine ja teadlikkuse suurendamine